จับตาบอร์ด กกพ.พรุ่งนี้! นัดถกคำร้อง GPSC ซื้อ GLOW หลังยื่นเรื่องเข้ามาอีกรอบ
จับตาบอร์ด กกพ.พรุ่งนี้! นัดถกคำร้อง GPSC ซื้อ GLOW หลังยื่นเรื่องเข้ามาอีกรอบ
25 ธ.ค. 2561

แหล่งข่าวจากคณะกรรมการกำกับกิจการพลังงาน (กกพ.) เปิดเผยว่า ขณะนี้บริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC ได้ส่งเรื่องขอเสนอซื้อกิจการบริษัทโกลว์พลังงาน จำกัด (มหาชน) หรือ GLOW กลับเข้ามาที่กกพ.อีกครั้ง
ซึ่งหากข้อเสนอใหม่ของ GPSC ไม่เป็นการลดการแข่งขันในธุรกิจผลิตไฟฟ้าในพื้นที่ ก็มีแนวโน้มที่จะอนุมัติได้ โดยคณะกรรมการกกพ.จะได้หารือเรื่องดังกล่าวในการประชุมวันพรุ่งนี้ (26 ธ.ค.61)
“GPSC ยื่นเรื่องเข้ามาเมื่อพุธที่แล้ว รูปแบบที่เขายื่นมาก็จะนำเข้าหารือกันในที่ประชุมคณะกรรมการวันพรุ่งนี้ก่อน ส่วนพรุ่งนี้จะสรุปได้หรือไม่ขึ้นอยู่กับความเห็นของคณะกรรมการทั้ง 7 คน”แหล่งข่าว กล่าว
อนึ่งก่อนหน้านี้  กกพ. มีมติให้ยกอุทธรณ์ของ GPSC  ที่ใช้สิทธิอุทธรณ์คำสั่ง กกพ. ที่ไม่เห็นชอบให้รวมกิจการกับ GLOW เนื่องจากเป็นการลดการแข่งขันตามนัยของมาตรา 60 แห่ง พ.ร.บ. การประกอบกิจการพลังงานฯ และข้อ 8 ของระเบียบ กกพ. ว่าด้วยการกำหนดหลักเกณฑ์เพื่อมิให้มีการรวมกิจการอันก่อให้เกิดการผูกขาด ลดการแข่งขัน หรือจำกัดการแข่งขันในการให้บริการพลังงาน พ.ศ. 2552
ขณะที่ GPSC มีแผนซื้อกิจการ GLOW ด้วยมูลค่าราว 1.4 แสนล้านบาท โดยจะเป็นการซื้อหุ้นจากกลุ่ม Engie Global Development B.V. (Engie) ซึ่งเป็นผู้ถือหุ้น GLOW สัดส่วน 69.11% วงเงินรวม 9.59 หมื่นล้านบาท หากได้รับอนุมัติจาก กกพ. หลังจากนั้นจะทำคำเสนอซื้อหุ้น GLOW ส่วนที่เหลือต่อไป